Hurriter
D Hurriter sind e bronzezittlichs Volch im Alte Orient gsii. Si hend i de Berge glebt, wo Mesopotamie im Norde abgrenzt hend und sind nodisnoo i Syrie iidrunge. Abem 14. Joorhundert v. Chr. hett di hurritischi Kultur afange e starche Iifluss uf d Hethiter uusüebe. De hethitisch König Ḫattusili III. und d Königi Puduḫepa hend de hethitisch Staatskult regelrecht noch hurritischem Vorbild umgmodlet und i de Nööchi vo de hethitische Hoptstadt Ḫattusa im Felshailigtum Yazılıkaya s hurritische Pantheon in Fels inemaissle loo.

D Hurriter wered i Ost- und Westhurriter underschide. D Osthurriter hend nordöstlich vom Tigris a de Abhäng vom Zagros glebt, di wichtigsti Städt sind Nuzi und Arrapḫa gsii. D Westhurriter hend z Syrie gwonnt, wo si meriri chliini Königriich gründet hend. Au s Riich Mittanni isch hurritisch gsii, d König aber hend altindischi Näme ghaa.

S Hurritische isch en nödindogermanischi Sprooch, wo eener schlecht verstande werd, well chuum Bilingie vorhande sind. Hurritischi Tegscht sind vor alem z Ugarit a de Chüste vom Mittelmeer, z Alalaḫ z Syrie, z Emar am Euphrat und i de hethitische Hoptstadt Ḫattusa gfunde wore.

 
Alte Orient